title: Εκτελεστικός κανονισμός (ΕΕ) αριθ. 181/2014 της Επιτροπής, της 20ής Φεβρουαρίου 2014 , για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου

text:
               4.3.2014

               EL

               Επίσημη Εφημερίδα της Ευρωπαϊκής Ένωσης

               L 63/53

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 181/2014 ΤΗΣ ΕΠΙΤΡΟΠΉΣ

   της 20ής Φεβρουαρίου 2014
   για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου
   Η ΕΥΡΩΠΑΪΚΗ ΕΠΙΤΡΟΠΗ,
   Εχοντας υπόψη τη Συνθήκη για τη λειτουργία της Ευρωπαϊκής Ενωσης,
   Εχοντας υπόψη τον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (1), και ιδίως το άρθρο 6 παράγραφος 2, το άρθρο 7, το άρθρο 11 παράγραφος 3 και το άρθρο 12 παράγραφος 2, το άρθρο 13, το άρθρο 14 παράγραφος 1 δεύτερο εδάφιο και το άρθρο 15 παράγραφος 3,
   Εκτιμώντας τα ακόλουθα:

               (1)

               O κανονισμός (ΕΕ) αριθ. 229/2013 κατήργησε και αντικατέστησε τον κανονισμό (ΕΚ) αριθ. 1405/2006 του Συμβουλίου (2). Ο κανονισμός (ΕΕ) αριθ. 229/2013 εξουσιοδοτεί την Επιτροπή να εκδίδει κατ’ εξουσιοδότηση και εκτελεστικές πράξεις. Για να εξασφαλιστεί η εύρυθμη λειτουργία του καθεστώτος εντός του νέου νομοθετικού πλαισίου, θα πρέπει να θεσπιστούν κανόνες με κατ’ εξουσιοδότηση και εκτελεστικές πράξεις. Οι νέοι κανόνες θα πρέπει να αντικαταστήσουν τους κανόνες εφαρμογής του κανονισμού (ΕΚ) αριθ. 1914/2006 της Επιτροπής (3). Ο ανωτέρω κανονισμός καταργείται με τον κατ’ εξουσιοδότηση κανονισμό (ΕΕ) αριθ. 178/2014 της Επιτροπής (4).

               (2)

               Θα πρέπει να θεσπιστούν κανόνες σχετικά με τον καθορισμό του ποσού των ενισχύσεων για τον εφοδιασμό με προϊόντα στο πλαίσιο του ειδικού καθεστώτος εφοδιασμού. Οι κανόνες αυτοί θα πρέπει να λαμβάνουν υπόψη το πρόσθετο κόστος εφοδιασμού που επιβαρύνει τα μικρά νησιά του Αιγαίου λόγω του απόκεντρου και νησιωτικού χαρακτήρα τους, που αποτελεί σοβαρό μειονέκτημα για τα εν λόγω νησιά.

               (3)

               Η διαχείριση του καθεστώτος ενισχύσεων για τον εφοδιασμό με προϊόντα στο πλαίσιο του ειδικού καθεστώτος εφοδιασμού θα πρέπει να γίνεται μέσω πιστοποιητικού, καλούμενου «πιστοποιητικό ενίσχυσης», το οποίο βασίζεται στο έντυπο του πιστοποιητικού εισαγωγής.

               (4)

               Η διαχείριση του ειδικού καθεστώτος εφοδιασμού απαιτεί τη θέσπιση κανόνων σχετικά με την έκδοση του πιστοποιητικού ενίσχυσης, οι οποίοι θα παρεκκλίνουν από τους συνήθεις κανόνες που εφαρμόζονται στα πιστοποιητικά εισαγωγής δυνάμει του κανονισμού (ΕΚ) αριθ. 376/2008 (5).

               (5)

               Η διαχείριση του ειδικού καθεστώτος εφοδιασμού θα πρέπει να καθιστά δυνατή την επίτευξη δύο στόχων. Πρώτον, να ευνοεί την ταχεία έκδοση των πιστοποιητικών, ιδίως με την κατάργηση της γενικής υποχρέωσης για σύσταση εγγύησης εκ των προτέρων, και την ταχεία καταβολή της ενίσχυσης για τον εφοδιασμό με προϊόντα. Δεύτερον, να εξασφαλίζει τον έλεγχο και την παρακολούθηση των πράξεων και να παρέχει στις διαχειριστικές αρχές τα μέσα που είναι αναγκαία για τη διασφάλιση της επίτευξης των στόχων του καθεστώτος. Συγκεκριμένα, πρόκειται για τη διασφάλιση του τακτικού εφοδιασμού με ορισμένα γεωργικά προϊόντα και την αντιστάθμιση των επιπτώσεων της γεωγραφικής θέσης των εξόχως απόκεντρων περιοχών με την εξασφάλιση της πραγματικής μετακύλισης των παρεχόμενων πλεονεκτημάτων έως το στάδιο της διάθεσης στην αγορά των προϊόντων που προορίζονται για τον τελικό χρήστη.

               (6)

               Οι κανόνες διαχείρισης του ειδικού καθεστώτος εφοδιασμού θα πρέπει να διασφαλίζουν ότι, στο πλαίσιο των ποσοτήτων που καθορίζονται από τα προβλεπόμενα ισοζύγια εφοδιασμού, οι επιχειρήσεις που έχουν καταχωρισθεί λαμβάνουν πιστοποιητικό για τα προϊόντα και τις ποσότητες που αποτελούν αντικείμενο των εμπορικών συναλλαγών που πραγματοποιούν για λογαριασμό τους, κατόπιν προσκομίσεως των εγγράφων που βεβαιώνουν το αληθές της πράξης και την καταλληλότητα της αίτησης πιστοποιητικού.

               (7)

               Για την παρακολούθηση των πράξεων που υπάγονται στο ειδικό καθεστώς εφοδιασμού επιβάλλεται, μεταξύ άλλων, να προβλεφθεί η υποχρέωση απόδειξης της περάτωσης, εντός σύντομων προθεσμιών, της πράξης εφοδιασμού που καλύπτεται από το πιστοποιητικό, καθώς και η απαγόρευση εκχώρησης των δικαιωμάτων και υποχρεώσεων που παρέχονται στον δικαιούχο του εν λόγω πιστοποιητικού.

               (8)

               Το όφελος που παρέχεται υπό μορφή ενωσιακής ενίσχυσης πρέπει να μετακυλίεται στο επίπεδο του κόστους παραγωγής καθώς και στο επίπεδο των τιμών μέχρι το στάδιο του τελικού χρήστη. Ως εκ τούτου, είναι αναγκαία η διεξαγωγή ελέγχων που θα διασφαλίζουν ότι το όφελος μετακυλίεται πράγματι στους τελικούς χρήστες.

               (9)

               Θα πρέπει να θεσπιστούν κανόνες σχετικά με την έγκριση και την παρακολούθηση των εξαγωγών προϊόντων που υπάγονται στο ειδικό καθεστώς εφοδιασμού προς τρίτες χώρες και την αποστολή τους προς την υπόλοιπη Ενωση. Ενδείκνυται ιδίως να καθοριστούν οι μέγιστες ποσότητες μεταποιημένων προϊόντων που μπορούν να αποτελέσουν αντικείμενο παραδοσιακών εξαγωγών ή αποστολών.

               (10)

               Για να προστατευθούν οι καταναλωτές και τα εμπορικά συμφέροντα των επιχειρήσεων, θα πρέπει να αποκλεισθούν από το ειδικό καθεστώς εφοδιασμού, κατά την πρώτη διάθεση στο εμπόριο το αργότερο, τα προϊόντα που δεν είναι ποιότητας υγιούς, ανόθευτης και σύμφωνης με τα συναλλακτικά ήθη, κατά την έννοια του άρθρου 28 του κανονισμού (ΕΚ) αριθ. 612/2009 της Επιτροπής (6), και να προβλεφθούν κατάλληλα μέτρα για τις περιπτώσεις στις οποίες δεν τηρείται η διάταξη αυτή.

               (11)

               Οι αρμόδιες αρχές της Ελλάδας θα πρέπει να καθορίσουν τους λεπτομερείς διοικητικούς κανόνες που είναι αναγκαίοι για τη διαχείριση και την παρακολούθηση του ειδικού καθεστώτος εφοδιασμού.

               (12)

               Για να καταστεί δυνατός ο έλεγχος της εφαρμογής του καθεστώτος, θα πρέπει να προβλεφθεί η υποβολή εκθέσεων από τις αρμόδιες ελληνικές αρχές προς την Επιτροπή, σε τακτά χρονικά διαστήματα.

               (13)

               Θα πρέπει να καθοριστούν, για κάθε καθεστώς ενισχύσεων της τοπικής παραγωγής, το περιεχόμενο της αίτησης και τα έγγραφα που πρέπει να επισυνάπτονται ως δικαιολογητικά για την εκτίμησή της.

               (14)

               Θα πρέπει να υπάρχει δυνατότητα τροποποίησης, ανά πάσα στιγμή, των αιτήσεων που περιέχουν προφανή σφάλματα.

               (15)

               Η τήρηση των προθεσμιών για την υποβολή και την τροποποίηση των αιτήσεων ενίσχυσης είναι απαραίτητη, για να μπορούν οι εθνικές αρχές της Ελλάδας να προγραμματίζουν και στη συνέχεια να διενεργούν αποτελεσματικούς ελέγχους της ορθότητας των αιτήσεων ενίσχυσης της τοπικής παραγωγής. Ως εκ τούτου, θα πρέπει να καθοριστούν οι προθεσμίες, μετά τη λήξη των οποίων δεν είναι πλέον αποδεκτές οι αιτήσεις. Επιπλέον, θα πρέπει να επιβάλλεται μείωση, για να ενθαρρύνονται οι αιτούντες ενίσχυση να τηρούν τις προθεσμίες.

               (16)

               Οι αιτούντες ενίσχυση θα πρέπει να έχουν το δικαίωμα να αποσύρουν εν όλω ή εν μέρει τις αιτήσεις ενίσχυσης για την τοπική παραγωγή οποιαδήποτε στιγμή, υπό την προϋπόθεση ότι η αρμόδια αρχή δεν έχει ακόμη ενημερώσει τον αιτούντα σχετικά με σφάλματα που περιέχονται στην αίτηση ενίσχυσης ούτε του έχει κοινοποιήσει τη διενέργεια επιτόπιου ελέγχου, από τον οποίο προκύπτουν σφάλματα σε σχέση με το μέρος το οποίο αφορά η απόσυρση.

               (17)

               Θα πρέπει να ελέγχεται αποτελεσματικά η συμμόρφωση με τις διατάξεις για τα καθεστώτα ενισχύσεων που υπάγονται στο ολοκληρωμένο σύστημα διαχείρισης και ελέγχου. Για τον σκοπό αυτό και προκειμένου να επιτευχθεί εναρμονισμένο επίπεδο ελέγχου σε όλα τα κράτη μέλη, είναι αναγκαίο να καθοριστούν επακριβώς τα κριτήρια και οι τεχνικές διαδικασίες για την διεξαγωγή των διοικητικών και επιτόπιων ελέγχων. Όπου ενδείκνυται, η Ελλάδα θα πρέπει να συνδυάζει τους διαφόρους ελέγχους που προβλέπονται στον παρόντα κανονισμό με εκείνους που προβλέπονται από άλλες διατάξεις της Ενωσης.

               (18)

               Θα πρέπει να καθοριστεί ο ελάχιστος αριθμός αιτούντων ενίσχυση που θα πρέπει να αποτελούν αντικείμενο επιτόπιων ελέγχων στο πλαίσιο των διαφόρων καθεστώτων ενισχύσεων.

               (19)

               Το δείγμα του ελάχιστου ποσοστού επιτόπιων ελέγχων θα πρέπει να καθορίζεται εν μέρει βάσει ανάλυσης κινδύνου και εν μέρει τυχαία. Θα πρέπει να προσδιοριστούν οι βασικοί παράγοντες που πρέπει να λαμβάνονται υπόψη για την ανάλυση κινδύνου.

               (20)

               Η διαπίστωση σημαντικών παρατυπιών θα πρέπει να επιφέρει αύξηση του ποσοστού επιτόπιων ελέγχων κατά τη διάρκεια του τρέχοντος και του επομένου έτους, για να επιτευχθεί ένα αποδεκτό επίπεδο βεβαιότητας όσον αφορά την ορθότητα των σχετικών αιτήσεων ενίσχυσης.

               (21)

               Για να είναι οι επιτόπιοι έλεγχοι αποτελεσματικοί, είναι σημαντικό να ενημερώνεται το προσωπικό που διενεργεί τους ελέγχους σχετικά με τον λόγο της επιλογής των συγκεκριμένων αιτούντων ενίσχυση για επιτόπιο έλεγχο. Η Ελλάδα θα πρέπει να τηρεί αρχεία με τις σχετικές πληροφορίες.

               (22)

               Για να είναι σε θέση οι ελληνικές αρχές καθώς και κάθε αρμόδια αρχή της Ενωσης να παρακολουθούν τους διενεργούμενους επιτόπιους ελέγχους, θα πρέπει να συντάσσεται έκθεση ελέγχου με λεπτομερή στοιχεία για τους ελέγχους αυτούς. Θα πρέπει να παρέχεται στους αιτούντες ενίσχυση ή τους αντιπροσώπους τους η δυνατότητα να υπογράψουν την έκθεση. Ωστόσο, στην περίπτωση των ελέγχων με τηλεπισκόπηση, θα πρέπει να επιτραπεί στην Ελλάδα να παρέχει τη δυνατότητα αυτή μόνο στις περιπτώσεις κατά τις οποίες ο έλεγχος αποκαλύπτει παρατυπίες. Επιπλέον, ανεξάρτητα από το είδος του διενεργούμενου επιτόπιου ελέγχου, στην περίπτωση που διαπιστώνονται παρατυπίες, ο αιτών ενίσχυση θα πρέπει να λαμβάνει αντίγραφο της έκθεσης.

               (23)

               Για την αποτελεσματική προστασία των οικονομικών συμφερόντων της Ενωσης θα πρέπει να ληφθούν τα κατάλληλα μέτρα για την καταπολέμηση των παρατυπιών και των περιπτώσεων απάτης.

               (24)

               Θα πρέπει να προβλεφθούν μειώσεις και αποκλεισμοί με βάση την αρχή της αναλογικότητας και αφού ληφθούν υπόψη τα ειδικά προβλήματα που συνδέονται με περιπτώσεις ανωτέρας βίας, εξαιρετικές περιστάσεις και φυσικές καταστροφές. Οι εν λόγω μειώσεις και αποκλεισμοί θα πρέπει να κλιμακώνονται ανάλογα με τη βαρύτητα της διαπραχθείσας παρατυπίας και να φθάνουν μέχρι τον πλήρη αποκλεισμό της τοπικής παραγωγής από ένα ή περισσότερα καθεστώτα ενισχύσεων για καθορισμένο χρονικό διάστημα.

               (25)

               Κατά γενικό κανόνα, δεν θα πρέπει να επιβάλλονται μειώσεις ή αποκλεισμοί στις περιπτώσεις που οι αιτούντες ενίσχυση έχουν υποβάλει ορθές πληροφορίες από την άποψη των πραγματικών στοιχείων ή μπορούν να αποδείξουν ότι δεν συντρέχει υπαιτιότητά τους.

               (26)

               Οι αιτούντες ενίσχυση που ενημερώνουν οποτεδήποτε τις αρμόδιες εθνικές αρχές για εσφαλμένες αιτήσεις ενισχύσεων δεν πρέπει να υπόκεινται σε μειώσεις ή αποκλεισμούς, ανεξάρτητα από τον λόγο του σφάλματος, υπό την προϋπόθεση ότι δεν έχουν ενημερωθεί για την πρόθεση της αρμόδιας αρχής να διενεργήσει επιτόπιο έλεγχο και ότι η αρχή δεν τους έχει ήδη πληροφορήσει για τη διαπίστωση οιασδήποτε παρατυπίας στην αίτησή τους. Το ίδιο θα πρέπει να ισχύει όσον αφορά τα εσφαλμένα δεδομένα στη μηχανογραφημένη βάση δεδομένων.

               (27)

               Εάν πρέπει να επιβληθούν περισσότερες της μίας μειώσεις στον ίδιο αιτούντα, οι μειώσεις αυτές θα πρέπει να επιβάλλονται ανεξάρτητα η μία από την άλλη. Επιπλέον, οι μειώσεις και οι αποκλεισμοί που προβλέπονται στον παρόντα κανονισμό θα πρέπει να επιβάλλονται με την επιφύλαξη της επιβολής επιπλέον κυρώσεων δυνάμει άλλων διατάξεων της Ενωσης ή της εθνικής νομοθεσίας.

               (28)

               Εάν, συνεπεία ανωτέρας βίας ή εξαιρετικών περιστάσεων, οι αιτούντες ενίσχυση δεν είναι σε θέση να εκπληρώσουν τις υποχρεώσεις που προβλέπονται από τους λεπτομερείς κανόνες εφαρμογής των προγραμμάτων, θα πρέπει να διατηρούν το δικαίωμά τους στην ενίσχυση. Θα πρέπει να προσδιορισθεί ποιες περιπτώσεις μπορούν, ειδικότερα, να αναγνωριστούν από τις αρμόδιες αρχές ως εξαιρετικές περιστάσεις.

               (29)

               Για να εξασφαλιστεί η ομοιόμορφη εφαρμογή, σε ολόκληρη την Ενωση, της αρχής της καλής πίστης στην περίπτωση της ανάκτησης αχρεωστήτως καταβληθέντων ποσών, θα πρέπει να καθοριστούν οι προϋποθέσεις, υπό τις οποίες είναι δυνατόν να επικαλείται κανείς αυτή την αρχή, με την επιφύλαξη της εξέτασης των σχετικών δαπανών στο πλαίσιο της εκκαθάρισης των λογαριασμών.

               (30)

               Οι διαδικασίες τροποποίησης του προγράμματος στήριξης θα πρέπει να απλουστευθούν προκειμένου να εξασφαλιστεί μια πιο ευέλικτη και εύρυθμη προσαρμογή του προγράμματος στις πραγματικές συνθήκες που αφορούν το καθεστώς εφοδιασμού και την τοπική παραγωγή γεωργικών προϊόντων. Για τον λόγο αυτό, είναι αναγκαίο να παραταθεί κατά δύο μήνες η προθεσμία υποβολής των ετήσιων τροποποιήσεων, ώστε να εναρμονιστεί με την καταληκτική ημερομηνία που προβλέπεται στο άρθρο 20 παράγραφος 2 του κανονισμού (ΕΕ) αριθ. 229/2013 για την υποβολή των ετήσιων εκθέσεων εφαρμογής. Ωστόσο, οι μείζονος σημασίας τροποποιήσεις πρέπει να υποβάλλονται εγκαίρως στην Επιτροπή, προκειμένου να καταστεί δυνατή η διεξοδική αξιολόγησή τους και η λήψη της απόφαση έγκρισης έως την ημερομηνία εφαρμογής των εν λόγω τροποποιήσεων.

               (31)

               Η Ελλάδα θα πρέπει να διαβιβάζει στην Επιτροπή όλες τις πληροφορίες που αφορούν την υλοποίηση του προγράμματος και είναι αναγκαίες για την εξασφάλιση της σωστής παρακολούθησής του με την πάροδο του χρόνου. Για τον λόγο αυτό, είναι αναγκαίο να καθοριστεί ένα ελάχιστο σύνολο κοινών δεικτών επιδόσεων, καθώς και το περιεχόμενο και οι προθεσμίες για τις περιοδικές κοινοποιήσεις και την υποβολή στατιστικών στοιχείων σχετικά με το ειδικό καθεστώς εφοδιασμού και τα μέτρα στήριξης της τοπικής παραγωγής, καθώς και για τις ετήσιες εκθέσεις εφαρμογής. Για να καταστεί δυνατή η κοινοποίηση των πλέον αξιόπιστων δεδομένων όσον αφορά το ειδικό καθεστώς εφοδιασμού, θα πρέπει να προβλεφθεί μια πρόσθετη προθεσμία για τη διαβίβαση των τελικών ετήσιων δεδομένων. Για τον ίδιο λόγο, θα πρέπει να παραταθεί κατά ένα μήνα η προθεσμία κοινοποίησης των αιτήσεων ενίσχυσης σχετικά με τη στήριξη της τοπικής παραγωγής.

               (32)

               Όλες οι κοινοποιήσεις από τα κράτη μέλη στην Επιτροπή, οι οποίες είναι απαραίτητες για την εύρυθμη λειτουργία του καθεστώτος, θα πρέπει να είναι σύμφωνες με τον κανονισμό (ΕΚ) αριθ. 792/2009 της Επιτροπής (7).

               (33)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ Ι

      ΕΙΔΙΚΟ ΚΑΘΕΣΤΩΣ ΕΦΟΔΙΑΣΜΟΥ

      ΤΜΗΜΑ 1

         Προβλεπόμενα ισοζύγια εφοδιασμού

   Άρθρο 1
   Αντικείμενο και τροποποίηση των προβλεπόμενων ισοζυγίων εφοδιασμού
   Τα προβλεπόμενα ισοζύγια εφοδιασμού τα οποία οφείλει να καταρτίζει η Ελλάδα σύμφωνα με το άρθρο 8 παράγραφος 2 του κανονισμού (ΕΕ) αριθ. 229/2013 αναφέρουν, για κάθε ημερολογιακό έτος, τις ποσότητες βασικών προϊόντων που είναι αναγκαίες για την κάλυψη των αναγκών εφοδιασμού των μικρών νησιών του Αιγαίου (στο εξής «μικρά νησιά»).
   Η Ελλάδα μπορεί να τροποποιεί το προβλεπόμενο ισοζύγιο εφοδιασμού που έχει καταρτίσει. Το άρθρο 32 του παρόντος κανονισμού εφαρμόζεται τηρουμένων των αναλογιών στις τροποποιήσεις αυτές.

      ΤΜΗΜΑ 2

         Λειτουργία του ειδικού καθεστώτοσ εφοδιασμού

   Άρθρο 2
   Καθορισμός και χορήγηση της ενίσχυσης
   1.   Για τους σκοπούς του άρθρου 9 παράγραφος 1 του κανονισμού (ΕΕ) αριθ. 229/2013, η Ελλάδα καθορίζει στο πλαίσιο του προγράμματος το ποσό της ενίσχυσης για κάθε προϊόν, με σκοπό την αντιστάθμιση των συνεπειών της μεγάλης απόστασης και του νησιωτικού και εξόχως απόκεντρου χαρακτήρα, λαμβάνοντας υπόψη:

               α)

               τις ειδικές ανάγκες των μικρών νησιών και τις συγκεκριμένες ποιοτικές απαιτήσεις·

               β)

               τις παραδοσιακές εμπορικές ροές με τους λιμένες της ηπειρωτικής Ελλάδας και μεταξύ των νησιών στο Αιγαίο Πέλαγος·

               γ)

               την οικονομική πλευρά της προτεινόμενης ενίσχυσης·

               δ)

               εφόσον είναι αναγκαίο, την ανάγκη να μην παρεμποδίζονται οι δυνατότητες ανάπτυξης της τοπικής παραγωγής·

               ε)

               όσον αφορά το συγκεκριμένο πρόσθετο κόστος μεταφοράς, το κόστος μεταφόρτωσης των εμπορευμάτων που προορίζονται για τα μικρά νησιά·

               στ)

               όσον αφορά το συγκεκριμένο πρόσθετο κόστος που οφείλεται στην τοπική μεταποίηση, το μικρό μέγεθος της αγοράς και την ανάγκη κατοχύρωσης της ασφάλειας εφοδιασμού με εμπορεύματα αυτών των μικρών νησιών.

         2.   Δεν χορηγείται ενίσχυση για τον εφοδιασμό μικρού νησιού με προϊόντα που έχουν ήδη υπαχθεί στο ειδικό καθεστώς εφοδιασμού σε άλλο μικρό νησί.
   Άρθρο 3
   Πιστοποιητικό και πληρωμή ενίσχυσης
   1.   Η ενίσχυση χορηγείται με την προσκόμιση πιστοποιητικού (στο εξής «πιστοποιητικό ενίσχυσης»), το οποίο έχει χρησιμοποιηθεί εξ ολοκλήρου.
   Η προσκόμιση του πιστοποιητικού ενίσχυσης στις αρμόδιες για την πληρωμή αρχές ισοδυναμεί με αίτηση ενίσχυσης. Το πιστοποιητικό ενίσχυσης προσκομίζεται, πλην περιπτώσεων ανωτέρας βίας ή εξαιρετικών κλιματικών συνθηκών, εντός 30 ημερών από την ημερομηνία καταλογισμού του. Σε περίπτωση υπέρβασης της εν λόγω προθεσμίας, το ποσό της ενίσχυσης μειώνεται κατά 5 % ανά ημέρα υπέρβασης της προθεσμίας αυτής.
   Το ποσό της ενίσχυσης καταβάλλεται από τις αρμόδιες αρχές εντός προθεσμίας 90 ημερών από την ημερομηνία υποβολής του χρησιμοποιηθέντος πιστοποιητικού, εκτός εάν συντρέχει μία από τις κάτωθι περιπτώσεις:

               α)

               ανωτέρα βία ή εξαιρετικές κλιματικές συνθήκες·

               β)

               εφόσον έχει κινηθεί διαδικασία διοικητικής εξέτασης όσον αφορά την ύπαρξη του δικαιώματος για ενίσχυση· στην περίπτωση αυτή η πληρωμή πραγματοποιείται μόνο μετά την αναγνώριση του δικαιώματος στην ενίσχυση.

         2.   Το πιστοποιητικό ενίσχυσης εκδίδεται βάσει του υποδείγματος πιστοποιητικού εισαγωγής που παρατίθεται στο παράρτημα Ι του κανονισμού (ΕΚ) αριθ. 376/2008.
   Το άρθρο 7 παράγραφος 5 και τα άρθρα 12, 14, 16, 17, 18, 20, 22, 25, 26, 28, 32 και 35 έως 40 του κανονισμού (ΕΚ) αριθ. 376/2008 εφαρμόζονται τηρουμένων των αναλογιών, με την επιφύλαξη των διατάξεων του παρόντος κανονισμού.
   3.   Η ένδειξη «πιστοποιητικό ενίσχυσης» τυπώνεται ή τίθεται με σφραγίδα στη θέση 20 (ειδικές ενδείξεις) του πιστοποιητικού.
   4.   Οι θέσεις 7 και 8 του πιστοποιητικού απαλείφονται.
   5.   Στη θέση 12 του πιστοποιητικού ενίσχυσης αναγράφεται η ημερομηνία λήξης της ισχύος του.
   6.   Το ποσό της ενίσχυσης είναι αυτό που ισχύει την ημέρα υποβολής της αίτησης για την έκδοση πιστοποιητικού ενίσχυσης.
   7.   Το πιστοποιητικό ενίσχυσης εκδίδεται, εντός των ορίων του προβλεπόμενου ισοζυγίου εφοδιασμού, κατόπιν αιτήσεως των ενδιαφερομένων, από την αρμόδια αρχή.
   Άρθρο 4
   Μετακύλιση του οφέλους στον τελικό χρήστη
   Για τους σκοπούς του άρθρου 12 παράγραφος 1 του κανονισμού (ΕΕ) αριθ. 229/2013, οι αρμόδιες αρχές λαμβάνουν όλα τα ενδεδειγμένα μέτρα προκειμένου να εξακριβώσουν ότι το όφελος μετακυλίεται όντως στον τελικό χρήστη. Προς τούτο, μπορούν να εκτιμούν τα εμπορικά περιθώρια κέρδους και τις τιμές που εφαρμόζουν οι οικείες επιχειρήσεις.
   Τα μέτρα που αναφέρονται στο πρώτο εδάφιο, και ιδίως τα σημεία των ελέγχων για τη διαπίστωση της μετακύλισης της ενίσχυσης, καθώς και οι ενδεχόμενες τροποποιήσεις τους, κοινοποιούνται στην Επιτροπή στο πλαίσιο της ετήσιας έκθεσης εφαρμογής που προβλέπεται στο άρθρο 20 παράγραφος 2 του κανονισμού (ΕΕ) αριθ. 229/2013.
   Άρθρο 5
   Μητρώο επιχειρήσεων
   1.   Για να είναι επιλέξιμες για εγγραφή στο μητρώο που αναφέρεται στο άρθρο 11 παράγραφος 1 δεύτερο εδάφιο του κανονισμού (ΕΕ) αριθ. 229/2013, οι επιχειρήσεις αναλαμβάνουν τη δέσμευση:

               α)

               να κοινοποιούν στις αρμόδιες αρχές, κατόπιν αιτήματός τους, όλα τα χρήσιμα στοιχεία για τις ασκούμενες εμπορικές δραστηριότητες, ιδίως σε θέματα τιμών και περιθωρίων κέρδους·

               β)

               να ενεργούν αποκλειστικώς επ’ ονόματί τους και για λογαριασμό τους·

               γ)

               να υποβάλλουν αιτήσεις για πιστοποιητικά που να είναι ανάλογες των πραγματικών δυνατοτήτων τους για τη διάθεση των εν λόγω προϊόντων· οι δυνατότητες αυτές πρέπει να αποδεικνύονται με βάση αντικειμενικά στοιχεία·

               δ)

               να απέχουν από κάθε ενέργεια που ενδέχεται να προκαλέσει τεχνητή έλλειψη προϊόντων ή τη θέση σε εμπορία, σε ασυνήθιστα χαμηλές τιμές, των διαθέσιμων προϊόντων·

               ε)

               να διασφαλίζουν, με τρόπο ικανοποιητικό για τις αρμόδιες αρχές, ότι, όταν γίνεται διάθεση γεωργικών προϊόντων στα μικρά νησιά, το παρεχόμενο όφελος μετακυλίεται στον τελικό χρήστη.

         2.   Οι επιχειρήσεις που προτίθενται να αποστείλουν στην υπόλοιπη Ενωση ή να εξαγάγουν προς τρίτες χώρες μη μεταποιημένα, μεταποιημένα ή συσκευασμένα προϊόντα με τους όρους που αναφέρονται στο άρθρο 11 δηλώνουν, κατά την υποβολή της αίτησης εγγραφής στο μητρώο ή μεταγενέστερα, ότι προτίθενται να ασκήσουν αυτή τη δραστηριότητα και αναφέρουν ενδεχομένως τη γεωγραφική θέση των εγκαταστάσεων συσκευασίας.
   3.   Οι επιχειρήσεις μεταποίησης που προτίθενται να εξαγάγουν προς τρίτες χώρες ή να αποστείλουν στην υπόλοιπη Ενωση μεταποιημένα προϊόντα με τους όρους που αναφέρονται στα άρθρα 11 ή 12 δηλώνουν, κατά την υποβολή της αίτησης εγγραφής στο μητρώο ή μεταγενέστερα, ότι προτίθενται να ασκήσουν αυτή τη δραστηριότητα, αναφέρουν τη γεωγραφική θέση των εγκαταστάσεων μεταποίησης και υποβάλλουν, ενδεχομένως, αναλυτικούς καταλόγους των μεταποιημένων προϊόντων.
   Άρθρο 6
   Εγγραφα που πρέπει να υποβάλλουν οι επιχειρήσεις και ισχύς των πιστοποιητικών ενίσχυσης
   1.   Οι αρμόδιες αρχές αποδέχονται την αίτηση έκδοσης πιστοποιητικού ενίσχυσης που υποβάλλουν οι επιχειρήσεις και αφορά κάθε αποστολή προϊόντων, εφόσον συνοδεύεται από το πρωτότυπο ή επικυρωμένο αντίγραφο του τιμολογίου αγοράς.
   Το τιμολόγιο αγοράς, η φορτωτική μεταφοράς με πλοίο ή το δελτίο αεροπορικής μεταφοράς εκδίδονται στο όνομα του αιτούντος το πιστοποιητικό.
   2.   Η διάρκεια ισχύος των πιστοποιητικών ενίσχυσης είναι 45 ημέρες. Η διάρκεια ισχύος μπορεί να παραταθεί από την αρμόδια αρχή σε ειδικές περιπτώσεις λόγω σοβαρών και απρόβλεπτων δυσχερειών που επηρεάζουν την προθεσμία διεξαγωγής της μεταφοράς, χωρίς, εντούτοις, να υπερβαίνει τους δύο μήνες από την ημερομηνία έκδοσης του πιστοποιητικού.
   Άρθρο 7
   Προσκόμιση πιστοποιητικών και εμπορευμάτων
   1.   Για τα προϊόντα που υπάγονται στο ειδικό καθεστώς εφοδιασμού, τα πιστοποιητικά ενίσχυσης προσκομίζονται στις αρμόδιες αρχές εντός μέγιστης προθεσμίας 15 εργάσιμων ημερών από την ημερομηνία χορήγησης της άδειας εκφόρτωσης των εμπορευμάτων. Οι αρμόδιες αρχές μπορούν να μειώσουν την εν λόγω μέγιστη προθεσμία.
   2.   Τα εμπορεύματα προσκομίζονται χύμα ή σε χωριστές παρτίδες που αντιστοιχούν στο πιστοποιητικό που προσκομίζεται.
   Άρθρο 8
   Ποιότητα των προϊόντων
   Η συμφωνία των προϊόντων με τις απαιτήσεις που αναφέρονται στο άρθρο 9 παράγραφος 2 του κανονισμού (ΕΕ) αριθ. 229/2013 εξετάζονται με βάση τις προδιαγραφές ή συνήθεις μεθόδους που ισχύουν στην Ενωση το αργότερο στο στάδιο της πρώτης διάθεσής τους στο εμπόριο.
   Εάν διαπιστωθεί ότι ένα προϊόν δεν είναι σύμφωνο προς τις απαιτήσεις του άρθρου 9 παράγραφος 2 του κανονισμού (ΕΕ) αριθ. 229/2013, η υπαγωγή του στο ειδικό καθεστώς εφοδιασμού ανακαλείται και η αντίστοιχη ποσότητα καταλογίζεται και πάλι στο προβλεπόμενο ισοζύγιο εφοδιασμού.
   Στην περίπτωση που έχει χορηγηθεί ενίσχυση σύμφωνα με το άρθρο 3 του παρόντος κανονισμού, η ενίσχυση επιστρέφεται.
   Άρθρο 9
   Σημαντική αύξηση των αιτήσεων έκδοσης πιστοποιητικών ενίσχυσης
   1.   Στην περίπτωση κατά την οποία από την κατάσταση εκτέλεσης προβλεπόμενου ισοζυγίου εφοδιασμού διαφαίνεται, για δεδομένο προϊόν, σημαντική αύξηση των αιτήσεων έκδοσης πιστοποιητικών ενίσχυσης η οποία ενδέχεται να θέσει σε κίνδυνο την υλοποίηση ενός ή περισσότερων στόχων του ειδικού καθεστώτος εφοδιασμού, η Ελλάδα θεσπίζει όλα τα αναγκαία μέτρα ώστε να διασφαλισθεί, λαμβανομένων υπόψη των διαθέσιμων προϊόντων και των απαιτήσεων των τομέων προτεραιότητας, ο εφοδιασμός των μικρών νησιών με βασικά προϊόντα.
   2.   Όταν, κατόπιν διαβούλευσης με τις οικείες αρχές, η Ελλάδα αποφασίζει να επιβάλει περιορισμούς στην έκδοση πιστοποιητικών, οι αρμόδιες αρχές εφαρμόζουν ενιαίο ποσοστό μείωσης σε όλες τις εκκρεμούσες αιτήσεις.
   Άρθρο 10
   Καθορισμός μέγιστης ποσότητας ανά αίτηση έκδοσης πιστοποιητικού
   Στο μέτρο που είναι αυστηρά αναγκαίο για την αποφυγή διαταραχών στην αγορά των μικρών νησιών ή της επιδίωξης κερδοσκοπικών ενεργειών που είναι ικανές να βλάψουν σοβαρά την εύρυθμη λειτουργία του ειδικού καθεστώτος εφοδιασμού, οι αρμόδιες αρχές μπορούν να καθορίζουν μέγιστη ποσότητα ανά αίτηση έκδοσης πιστοποιητικού.
   Οι αρμόδιες αρχές ενημερώνουν αμελλητί την Επιτροπή για τις περιπτώσεις εφαρμογής του παρόντος άρθρου.
   Οι κοινοποιήσεις που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009.

      ΤΜΗΜΑ 3

         Εξαγωγή και αποστολή

   Άρθρο 11
   Όροι εξαγωγής ή αποστολής
   1.   Η εξαγωγή και η αποστολή μη μεταποιημένων προϊόντων τα οποία έχουν υπαχθεί στο ειδικό καθεστώς εφοδιασμού, ή συσκευασμένων προϊόντων ή μεταποιημένων προϊόντων που περιέχουν προϊόντα τα οποία έχουν υπαχθεί στο ειδικό καθεστώς εφοδιασμού, υπόκεινται στους όρους των παραγράφων 2 έως 3.
   2.   Οι ποσότητες των προϊόντων, τα οποία έχουν λάβει ενίσχυση και αποτελούν αντικείμενο εξαγωγής ή αποστολής, καταλογίζονται εκ νέου στο προβλεπόμενο ισοζύγιο εφοδιασμού και η χορηγηθείσα ενίσχυση επιστρέφεται από τον εξαγωγέα ή τον αποστολέα το αργότερο κατά την εξαγωγή ή την αποστολή.
   Τα προϊόντα αυτά δεν αποτελούν αντικείμενο αποστολής ή εξαγωγής εφόσον δεν έχει πραγματοποιηθεί η επιστροφή της ενίσχυσης που αναφέρεται στο πρώτο εδάφιο.
   Σε περίπτωση που δεν είναι εκ των πραγμάτων δυνατόν να προσδιοριστεί το ποσό της χορηγηθείσας ενίσχυσης, θεωρείται ότι τα προϊόντα έχουν λάβει την υψηλότερη ενίσχυση που έχει καθοριστεί από την Ενωση για τα προϊόντα αυτά κατά τη διάρκεια των έξι μηνών που προηγούνται της υποβολής της αίτησης εξαγωγής ή αποστολής.
   Τα προϊόντα αυτά μπορούν να τύχουν επιστροφής κατά την εξαγωγή εφόσον πληρούνται οι όροι που προβλέπονται για τη χορήγησή της.
   3.   Οι αρμόδιες αρχές επιτρέπουν την εξαγωγή ή την αποστολή ποσοτήτων μεταποιημένων προϊόντων, εκτός των αναφερομένων στην παράγραφο 2 και στο άρθρο 12, μόνον εφόσον βεβαιώνεται από τον μεταποιητή ή τον εξαγωγέα ότι τα προϊόντα αυτά δεν περιέχουν πρώτες ύλες που έχουν εισαχθεί στο πλαίσιο του ειδικού καθεστώτος εφοδιασμού.
   Οι αρμόδιες αρχές επιτρέπουν την επανεξαγωγή ή την επαναποστολή μη μεταποιημένων προϊόντων ή συσκευασμένων προϊόντων, εκτός των αναφερομένων στην παράγραφο 2, μόνον εφόσον βεβαιώνεται από τον αποστολέα ότι τα προϊόντα αυτά δεν έχουν υπαχθεί στο ειδικό καθεστώς εφοδιασμού.
   Οι αρμόδιες αρχές διενεργούν τους κατάλληλους ελέγχους για να επιβεβαιωθεί η ακρίβεια των πιστοποιητικών που αναφέρονται στο πρώτο και δεύτερο εδάφιο και ανακτούν, ενδεχομένως, το όφελος.
   Άρθρο 12
   Παραδοσιακές εξαγωγές και παραδοσιακές αποστολές μεταποιημένων προϊόντων
   1.   Οι επιχειρήσεις μεταποίησης που έχουν δηλώσει, σύμφωνα με το άρθρο 5 παράγραφος 3, την πρόθεσή τους να εξαγάγουν ή να αποστείλουν στο πλαίσιο παραδοσιακών εμπορικών ροών, όπως αναφέρονται στο άρθρο 13 παράγραφος 2 του κανονισμού (ΕΕ) αριθ. 229/2013, μεταποιημένα προϊόντα τα οποία περιέχουν πρώτες ύλες που έχουν υπαχθεί στο ειδικό καθεστώς εφοδιασμού, μπορούν να το πράξουν εντός των ετησίων ορίων των ποσοτήτων που εμφαίνονται στο παράρτημα I του παρόντος κανονισμού. Οι αρμόδιες αρχές εκδίδουν τις απαιτούμενες άδειες κατά τρόπο που να διασφαλίζεται ότι οι συναλλαγές δεν υπερβαίνουν τις εν λόγω ετήσιες ποσότητες.
   2.   Η εξαγωγή των προϊόντων που αναφέρονται στην παράγραφο 1 δεν υπόκειται στην προσκόμιση πιστοποιητικού εξαγωγής.

      ΤΜΗΜΑ 4

         Διαχείριση, έλεγχοι και παρακολούθηση

   Άρθρο 13
   Έλεγχοι
   1.   Οι διοικητικοί έλεγχοι κατά την είσοδο, την εξαγωγή και την αποστολή των γεωργικών προϊόντων είναι εξαντλητικοί και περιλαμβάνουν ιδίως διασταυρώσεις με τα έγγραφα που αναφέρονται στο άρθρο 6 παράγραφος 1.
   2.   Οι φυσικοί έλεγχοι που διενεργούνται στα μικρά νησιά κατά την είσοδο, την εξαγωγή και την αποστολή γεωργικών προϊόντων αφορούν αντιπροσωπευτικό δείγμα 5 % τουλάχιστον των πιστοποιητικών που προσκομίζονται σύμφωνα με το άρθρο 7.
   Ο κανονισμός (ΕΚ) αριθ. 1276/2008 της Επιτροπής (8) εφαρμόζεται τηρουμένων των αναλογιών στους εν λόγω φυσικούς ελέγχους.
   Σε ειδικές περιπτώσεις, η Επιτροπή μπορεί να απαιτήσει διαφορετικά ποσοστά φυσικών ελέγχων.
   Άρθρο 14
   Εθνικοί λεπτομερείς κανόνες διαχείρισης και παρακολούθησης
   Οι αρμόδιες αρχές θεσπίζουν τους αναγκαίους συμπληρωματικούς κανόνες για τη διαχείριση και την παρακολούθηση σε πραγματικό χρόνο του ειδικού καθεστώτος εφοδιασμού.
   Κατόπιν αιτήματος της Επιτροπής, οι εν λόγω αρχές κοινοποιούν στην Επιτροπή τα μέτρα που προτίθενται να λάβουν κατ’ εφαρμογή του πρώτου εδαφίου.
   ΚΕΦΑΛΑΙΟ ΙΙ

      ΜΕΤΡΑ ΣΤΗΡΙΞΗΣ ΤΩΝ ΤΟΠΙΚΩΝ ΓΕΩΡΓΙΚΩΝ ΠΡΟΪΟΝΤΩΝ

      ΤΜΗΜΑ 1

         Ποσό τησ ενίσχυσησ και αιτήσεισ ενίσχυσησ

   Άρθρο 15
   Ποσό της ενίσχυσης
   1.   Το ποσό της ενίσχυσης που χορηγείται στο πλαίσιο των μέτρων στήριξης των τοπικών γεωργικών προϊόντων που προβλέπονται στο κεφάλαιο IV του κανονισμού (ΕΕ) αριθ. 229/2013 δεν υπερβαίνει το όριο των μέγιστων ποσών που καθορίζονται στο άρθρο 18 του εν λόγω κανονισμού.
   2.   Οι όροι χορήγησης της ενίσχυσης, τα είδη γεωργικών προϊόντων και οι σχετικές ποσότητες προσδιορίζονται στο πρόγραμμα που εγκρίνεται σύμφωνα με το άρθρο 6 παράγραφος 1 του κανονισμού (ΕΕ) αριθ. 229/2013.
   Άρθρο 16
   Υποβολή αιτήσεων
   Οι αιτήσεις ενίσχυσης για ένα ημερολογιακό έτος υποβάλλονται στις υπηρεσίες που ορίζουν οι αρμόδιες αρχές της Ελλάδας, σύμφωνα με τα υποδείγματα που έχουν συντάξει οι αρχές αυτές και κατά τη διάρκεια των περιόδων που έχουν καθορίσει. Οι εν λόγω περίοδοι καθορίζονται κατά τρόπο που να επιτρέπει τη διενέργεια των αναγκαίων επιτόπιων ελέγχων και λήγουν το αργότερο στις 28 Φεβρουαρίου του επόμενου ημερολογιακού έτους.
   Άρθρο 17
   Διόρθωση προφανών σφαλμάτων
   Οι αιτήσεις ενίσχυσης μπορούν να διορθωθούν οποιαδήποτε στιγμή μετά την υποβολή τους, εφόσον η αρμόδια αρχή αναγνωρίσει την ύπαρξη προφανούς σφάλματος.
   Άρθρο 18
   Εκπρόθεσμη υποβολή αιτήσεων
   Πλην περιπτώσεων ανωτέρας βίας ή εξαιρετικών περιστάσεων, η υποβολή αίτησης ενίσχυσης μετά τη λήξη της προθεσμίας που καθορίζεται σύμφωνα με το άρθρο 16 συνεπάγεται μείωση κατά 1 % ανά εργάσιμη ημέρα των ποσών που θα είχε δικαίωμα να λάβει ο αιτών, εάν η αίτηση ενίσχυσης είχε υποβληθεί εμπρόθεσμα. Εάν η καθυστέρηση υπερβαίνει τις 25 ημερολογιακές ημέρες, η αίτηση θεωρείται μη αποδεκτή.
   Άρθρο 19
   Απόσυρση των αιτήσεων ενίσχυσης
   1.   Οι αιτήσεις ενίσχυσης μπορούν να αποσυρθούν, εν όλω ή εν μέρει, ανά πάσα στιγμή.
   Ωστόσο, εάν η αρμόδια αρχή έχει ήδη ενημερώσει τον αιτούντα για παρατυπίες στην αίτηση ενίσχυσης ή εάν τον έχει ειδοποιήσει για την πρόθεσή της να πραγματοποιήσει επιτόπιο έλεγχο και ο εν λόγω επιτόπιος έλεγχος αποκαλύψει παρατυπίες, η απόσυρση δεν επιτρέπεται για τα μέρη της αίτησης ενίσχυσης τα οποία αφορούν οι εν λόγω παρατυπίες.
   2.   Οι αποσύρσεις σύμφωνα με την παράγραφο 1 επαναφέρουν τον αιτούντα στη θέση που βρισκόταν πριν υποβάλει αίτηση ενίσχυσης ή μέρος της εν λόγω αίτησης ενίσχυσης.
   3.   Το αργότερο στις 31 Μαρτίου κάθε έτους διενεργείται ανάλυση των αιτήσεων ενίσχυσης που αποσύρθηκαν κατά το προηγούμενο ημερολογιακό έτος, ώστε να προσδιορίζονται οι βασικοί λόγοι απόσυρσης και οι δυνητικές τάσεις σε τοπικό επίπεδο.

      ΤΜΗΜΑ 2

         Έλεγχοι

   Άρθρο 20
   Γενικές αρχές
   Διενεργούνται εξακριβώσεις με διοικητικούς και επιτόπιους ελέγχους.
   Οι διοικητικοί έλεγχοι είναι συστηματικοί και περιλαμβάνουν διασταυρωτικούς ελέγχους, μεταξύ άλλων, με δεδομένα από το ολοκληρωμένο σύστημα διαχείρισης και ελέγχου που προβλέπεται στο κεφάλαιο ΙΙ του τίτλου V, στο κεφάλαιο ΙΙ του τίτλου VΙ και στα άρθρα 47, 61 και 102 παράγραφος 3 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (9).
   Βάσει ανάλυσης κινδύνου σύμφωνα με το άρθρο 22 παράγραφος 1 του παρόντος κανονισμού, οι αρμόδιες αρχές διενεργούν επιτόπιους ελέγχους με δειγματοληψία επί ποσοστού τουλάχιστον 5 % των αιτήσεων ενίσχυσης. Το δείγμα πρέπει να αντιπροσωπεύει επίσης τουλάχιστον 5 % των ποσών που καλύπτονται από την ενίσχυση.
   Σε όλες τις ενδεδειγμένες περιπτώσεις, η Ελλάδα προσφεύγει στο ολοκληρωμένο σύστημα διαχείρισης και ελέγχου.
   Άρθρο 21
   Επιτόπιοι έλεγχοι
   1.   Οι επιτόπιοι έλεγχοι διενεργούνται απροειδοποίητα. Ωστόσο, είναι δυνατόν να υπάρξει προειδοποίηση περιορισμένη στο απολύτως αναγκαίο χρονικό διάστημα, υπό την προϋπόθεση ότι δεν τίθεται σε κίνδυνο ο σκοπός του ελέγχου. Η προειδοποίηση αυτή δεν μπορεί να υπερβεί τις 48 ώρες, με εξαίρεση δεόντως αιτιολογημένες περιπτώσεις.
   2.   Εάν είναι δυνατόν, οι επιτόπιοι έλεγχοι βάσει του παρόντος τμήματος πραγματοποιούνται ταυτόχρονα με άλλους ελέγχους που προβλέπονται από την ενωσιακή νομοθεσία.
   3.   Η σχετική αίτηση ή αιτήσεις απορρίπτονται, εάν οι αιτούντες ενίσχυση ή οι αντιπρόσωποί τους παρεμποδίζουν τη διενέργεια επιτόπιου ελέγχου.
   Άρθρο 22
   Επιλογή των αιτούντων ενίσχυση που πρόκειται να υποβληθούν σε επιτόπιο έλεγχο
   1.   Οι αιτούντες ενίσχυση που πρόκειται να αποτελέσουν αντικείμενο επιτόπιου ελέγχου επιλέγονται από την αρμόδια αρχή βάσει ανάλυσης κινδύνου και της αντιπροσωπευτικότητας των αιτήσεων ενίσχυσης που έχουν υποβληθεί. Για την ανάλυση κινδύνου λαμβάνονται, κατά περίπτωση, υπόψη:

               α)

               το ποσό της ενίσχυσης·

               β)

               ο αριθμός αγροτεμαχίων, η έκταση και, κατά περίπτωση, ο αριθμός των ζώων για τα οποία ζητείται ενίσχυση ή η ποσότητα που έχει παραχθεί, μεταφερθεί, μεταποιηθεί ή διατεθεί στο εμπόριο·

               γ)

               οι αλλαγές σε σχέση με το προηγούμενο έτος·

               δ)

               οι διαπιστώσεις των ελέγχων που διενεργήθηκαν τα προηγούμενα έτη·

               ε)

               άλλες παράμετροι που καθορίζει η Ελλάδα.

         Για την εξασφάλιση αντιπροσωπευτικότητας, η Ελλάδα επιλέγει τυχαία ποσοστό μεταξύ 20 % και 25 % του ελάχιστου αριθμού των αιτούντων που πρόκειται να υποβληθούν σε επιτόπιους ελέγχους.
   2.   Η αρμόδια αρχή τηρεί αρχείο με τους λόγους για τους οποίους επιλέχθηκαν για επιτόπιο έλεγχο οι συγκεκριμένοι αιτούντες. Ο ελεγκτής που διενεργεί τον επιτόπιο έλεγχο ενημερώνεται σχετικά με τους λόγους αυτούς πριν από την έναρξη του ελέγχου.
   Άρθρο 23
   Έκθεση ελέγχου
   1.   Για κάθε επιτόπιο έλεγχο συντάσσεται έκθεση, στην οποία καταγράφονται με ακρίβεια οι λεπτομέρειες των διενεργούμενων ελέγχων. Στην εν λόγω έκθεση αναφέρονται ειδικότερα:

               α)

               τα καθεστώτα ενισχύσεων και οι αιτήσεις που ελέγχθηκαν·

               β)

               τα παρόντα κατά τον έλεγχο πρόσωπα·

               γ)

               τα αγροτεμάχια που ελέγχθηκαν, τα αγροτεμάχια στα οποία πραγματοποιήθηκε μέτρηση, τα αποτελέσματα των μετρήσεων για κάθε μετρηθέν αγροτεμάχιο και οι χρησιμοποιηθείσες μέθοδοι μέτρησης·

               δ)

               ο αριθμός και τα είδη των ζώων που βρέθηκαν και, κατά περίπτωση, οι αριθμοί των ενωτίων, οι εγγραφές στο μητρώο και στη μηχανογραφημένη βάση δεδομένων για τα βοοειδή και τα δικαιολογητικά έγγραφα που ελέγχθηκαν, καθώς και τα αποτελέσματα των ελέγχων και, ενδεχομένως, ιδιαίτερες παρατηρήσεις για μεμονωμένα ζώα ή τον κωδικό ταυτοποίησής τους·

               ε)

               οι ποσότητες που έχουν παραχθεί, μεταφερθεί, μεταποιηθεί ή διατεθεί στο εμπόριο, οι οποίες ελέγχθηκαν·

               στ)

               εάν η επίσκεψη έγινε κατόπιν προειδοποίησης του αιτούντος και, εάν ναι, το διάστημα που μεσολάβησε από την προειδοποίηση·

               ζ)

               τυχόν περαιτέρω μέτρα ελέγχου που υλοποιήθηκαν.

         2.   Οι αιτούντες ενίσχυση ή οι αντιπρόσωποί τους έχουν τη δυνατότητα να υπογράψουν την έκθεση για να βεβαιώσουν την παρουσία τους στον έλεγχο και να προσθέσουν παρατηρήσεις. Σε περίπτωση διαπίστωσης παρατυπιών, οι αιτούντες λαμβάνουν αντίγραφο της έκθεσης ελέγχου.
   Εάν ο επιτόπιος έλεγχος διενεργείται με τηλεπισκόπηση, η Ελλάδα μπορεί να αποφασίσει να μη δώσει στους αιτούντες ενίσχυση ή στους αντιπροσώπους τους τη δυνατότητα να υπογράψουν την έκθεση ελέγχου εάν δεν αποκαλυφθούν παρατυπίες κατά τον έλεγχο με τηλεπισκόπηση.

      ΤΜΗΜΑ 3

         Μειώσεισ, αποκλεισμοί και αχρεωστήτωσ καταβληθέντα ποσά

   Άρθρο 24
   Μειώσεις και αποκλεισμοί
   Σε περίπτωση διαφοράς μεταξύ των στοιχείων που δηλώθηκαν με τις αιτήσεις ενίσχυσης και των διαπιστώσεων των ελέγχων που αναφέρονται στο τμήμα 2, η Ελλάδα επιβάλλει μειώσεις και αποκλεισμούς από την ενίσχυση. Οι εν λόγω μειώσεις και αποκλεισμοί είναι αποτελεσματικοί και αναλογικοί, ενεργούν δε αποτρεπτικά.
   Άρθρο 25
   Εξαιρέσεις από την επιβολή μειώσεων και αποκλεισμών
   1.   Οι μειώσεις και οι αποκλεισμοί που αναφέρονται στο άρθρο 24 δεν εφαρμόζονται στις περιπτώσεις που ο αιτών ενίσχυση έχει υποβάλει ακριβή πραγματικά στοιχεία ή μπορεί να αποδείξει με οποιοδήποτε άλλο τρόπο ότι δεν συντρέχει υπαιτιότητά του.
   2.   Οι μειώσεις και οι αποκλεισμοί δεν εφαρμόζονται σε σχέση με τα μέρη της αίτησης ενίσχυσης για τα οποία ο αιτών πληροφορεί εγγράφως την αρμόδια αρχή ότι είναι εσφαλμένα ή έχουν καταστεί εσφαλμένα μετά την υποβολή της, υπό την προϋπόθεση ότι ο αιτών δεν έχει ειδοποιηθεί για την πρόθεση της αρμόδιας αρχής να διενεργήσει επιτόπιο έλεγχο ή ότι δεν έχει ήδη ενημερωθεί από την αρμόδια αρχή για οποιαδήποτε παρατυπία στην αίτηση.
   Η αναφερόμενη στο πρώτο εδάφιο ενημέρωση από τον αιτούντα ενίσχυση έχει ως αποτέλεσμα τη διόρθωση της αίτησης ενίσχυσης, ώστε να αντανακλά την πραγματική κατάσταση.
   Άρθρο 26
   Ανάκτηση των αχρεωστήτως καταβληθέντων ποσών και πρόστιμα
   1.   Σε περίπτωση αχρεωστήτως καταβληθέντων ποσών, το άρθρο 80 του κανονισμού (ΕΚ) αριθ. 1122/2009 της Επιτροπής (10) εφαρμόζεται τηρουμένων των αναλογιών.
   2.   Οταν η καταβολή του αχρεωστήτως καταβληθέντος ποσού απορρέει από ψευδείς δηλώσεις, πλαστά έγγραφα ή βαρεία αμέλεια του αιτούντος ενίσχυση, επιβάλλεται πρόστιμο ίσο με το αχρεωστήτως καταβληθέν ποσό προσαυξημένο με τόκο που υπολογίζεται σύμφωνα με το άρθρο 80 παράγραφος 2 του κανονισμού (ΕΚ) αριθ. 1122/2009.
   Άρθρο 27
   Ανωτέρα βία και έκτακτες περιστάσεις
   Σε περιπτώσεις ανωτέρας βίας ή εξαιρετικών περιστάσεων κατά την έννοια του άρθρου 2 παράγραφος 2 του κανονισμού (ΕΕ) αριθ. 1306/2013, το άρθρο 75 του κανονισμού (ΕΚ) αριθ. 1122/2009 εφαρμόζεται τηρουμένων των αναλογιών.
   ΚΕΦΑΛΑΙΟ III

      ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

   Άρθρο 28
   Καταβολή των ενισχύσεων
   Μετά την επαλήθευση των αιτήσεων ενίσχυσης και των δικαιολογητικών εγγράφων, και αφού καθοριστεί του ύψους των ενισχύσεων κατ’ εφαρμογή των προγραμμάτων στήριξης που αναφέρονται στο άρθρο 9 του κανονισμού (ΕΕ) αριθ. 229/2013, οι αρμόδιες αρχές καταβάλλουν τις ενισχύσεις για ένα ημερολογιακό έτος ως εξής:

               α)

               όσον αφορά τις ενισχύσεις στο πλαίσιο του ειδικού καθεστώτος εφοδιασμού και των μέτρων που αναφέρονται στο άρθρο 3 του κατ’ εξουσιοδότηση κανονισμού (ΕΕ) αριθ. 178/2014, καθ’ όλη τη διάρκεια του έτους·

               β)

               όσον αφορά τις άμεσες ενισχύσεις, σύμφωνα με το άρθρο 75 του κανονισμού (ΕΕ) αριθ. 1306/2013·

               γ)

               όσον αφορά τις λοιπές ενισχύσεις, στη διάρκεια της περιόδου που αρχίζει στις 16 Οκτωβρίου του τρέχοντος έτους και λήγει στις 30 Ιουνίου του επόμενου έτους.

         Άρθρο 29
   Δείκτες επιδόσεων
   Κάθε χρόνο, η Ελλάδα κοινοποιεί στην Επιτροπή τουλάχιστον τα δεδομένα σχετικά με τους δείκτες επιδόσεων που ορίζονται στο παράρτημα ΙΙ.
   Τα εν δεδομένα κοινοποιούνται στο πλαίσιο της ετήσιας έκθεσης εφαρμογής που αναφέρεται στο άρθρο 20 παράγραφος 2 του κανονισμού (ΕΕ) αριθ. 229/2013.
   Άρθρο 30
   Κοινοποιήσεις
   1.   Οσον αφορά το ειδικό καθεστώς εφοδιασμού, οι αρμόδιες αρχές κοινοποιούν στην Επιτροπή, το αργότερο την τελευταία ημέρα του μήνα που έπεται της λήξης κάθε τριμήνου, τα ακόλουθα δεδομένα, που είναι διαθέσιμα κατά την εν λόγω ημερομηνία, σχετικά με τις πράξεις των προηγούμενων μηνών ως προς το ισοζύγιο εφοδιασμού του ημερολογιακού έτους αναφοράς, ανά προϊόν και κωδικό ΣΟ και, κατά περίπτωση, ανά ιδιαίτερο προορισμό:

               α)

               τις ποσότητες κατανεμημένες βάσει της προέλευσης (αποστολή από την ηπειρωτική Ελλάδα ή από άλλα νησιά)·

               β)

               το ποσό της ενίσχυσης, καθώς και τις πραγματοποιηθείσες δαπάνες ανά προϊόν·

               γ)

               τις ποσότητες για τις οποίες δεν χρησιμοποιήθηκαν πιστοποιητικά ενίσχυσης·

               δ)

               τις ποσότητες που ενδεχομένως εξήχθησαν σε τρίτες χώρες ή απεστάλησαν προς την υπόλοιπη Ενωση έπειτα από μεταποίηση σύμφωνα με το άρθρο 11·

               ε)

               τις μεταφορές στο πλαίσιο μιας συνολικής ποσότητας για μια κατηγορία προϊόντων και τις τροποποιήσεις των προβλεπόμενων ισοζυγίων εφοδιασμού στη διάρκεια της περιόδου·

               στ)

               το διαθέσιμο υπόλοιπο και το ποσοστό χρησιμοποίησης.

         Τα δεδομένα που προβλέπονται στο πρώτο εδάφιο παρέχονται με βάση τα χρησιμοποιηθέντα πιστοποιητικά. Τα τελικά δεδομένα που αφορούν το ισοζύγιο εφοδιασμού κάθε ημερολογιακού έτους κοινοποιούνται στην Επιτροπή το αργότερο έως τις 31 του επόμενου Μαΐου.
   2.   Οσον αφορά τη στήριξη της τοπικής παραγωγής, η Ελλάδα κοινοποιεί στην Επιτροπή:

               α)

               το αργότερο στις 30 Απριλίου κάθε έτους, τις αιτήσεις ενίσχυσης που έχουν ληφθεί και τα σχετικά ποσά για το προηγούμενο ημερολογιακό έτος·

               β)

               το αργότερο στις 31 Ιουλίου κάθε έτους, τις αιτήσεις ενίσχυσης που είναι οριστικά επιλέξιμες και τα σχετικά ποσά για το προηγούμενο ημερολογιακό έτος.

         3.   Οι κοινοποιήσεις που αναφέρονται στο παρόν άρθρο πραγματοποιούνται σύμφωνα με τον κανονισμό (ΕΚ) αριθ. 792/2009.
   4.   Η κοινοποίηση που αναφέρεται στο άρθρο 20 παράγραφος 1 του κανονισμού (ΕΕ) αριθ. 229/2013 πραγματοποιούνται επίσης σύμφωνα με τον κανονισμό (ΕΚ) αριθ. 792/2009.
   Άρθρο 31
   Έκθεση
   1.   Η έκθεση που προβλέπεται στο άρθρο 20 παράγραφος 2 του κανονισμού (ΕΕ) αριθ. 229/2013 περιλαμβάνει μεταξύ άλλων:

               α)

               τις ενδεχόμενες σημαντικές μεταβολές στο κοινωνικοοικονομικό και γεωργικό περιβάλλον·

               β)

               σύνοψη των διαθέσιμων φυσικών και χρηματοοικονομικών δεδομένων που αφορούν την υλοποίηση κάθε μέτρου, συνοδευόμενη από ανάλυση των δεδομένων αυτών και, εν ανάγκη, παρουσίαση και ανάλυση του τομέα δραστηριότητας με τον οποίο σχετίζεται το εν λόγω μέτρο·

               γ)

               τον βαθμό υλοποίησης των μέτρων και των προτεραιοτήτων σε σχέση με τους επιχειρησιακούς και ειδικούς στόχους τους έως την ημερομηνία υποβολής της έκθεσης, με χρήση ποσοτικών δεικτών·

               δ)

               συνοπτική παρουσίαση των σημαντικότερων προβλημάτων που ενδεχομένως ανέκυψαν κατά τη διαχείριση και υλοποίηση των μέτρων, συμπεριλαμβανομένων των πορισμάτων της ανάλυσης που αναφέρεται στο άρθρο 19 παράγραφος 3 του παρόντος κανονισμού·

               ε)

               εξέταση του αποτελέσματος του συνόλου των μέτρων, λαμβανομένων υπόψη των αμοιβαίων διασυνδέσεων·

               στ)

               για το ειδικό καθεστώς εφοδιασμού:

                           (i)

                           δεδομένα και ανάλυση σχετικά με την εξέλιξη των τιμών και τη μετακύλιση του παρεχόμενου οφέλους, καθώς και τα μέτρα που ελήφθησαν και τους ελέγχους που διενεργήθηκαν για να εξασφαλιστεί η εν λόγω μετακύλιση σύμφωνα με το άρθρο 4 του παρόντος κανονισμού·

                           (ii)

                           λαμβάνοντας υπόψη τις λοιπές υφιστάμενες ενισχύσεις, ανάλυση της αναλογικότητας των ενισχύσεων σε σχέση με το επιπλέον κόστος διακίνησης προς τα μικρά νησιά και με τις ισχύουσες τιμές, καθώς και, όταν πρόκειται για προϊόντα με προορισμό τη μεταποίηση ή γεωργικές εισροές, σε σχέση με το επιπλέον κόστος λόγω του νησιωτικού και του εξόχως απόκεντρου χαρακτήρα·

               α)

               αναφορά του βαθμού επίτευξης των στόχων που έχουν καθοριστεί για καθένα από τα μέτρα του προγράμματος, βάσει αντικειμενικών δεικτών·

               β)

               δεδομένα σχετικά με το ετήσιο ισοζύγιο εφοδιασμού των μικρών νησιών, ιδίως όσον αφορά την κατανάλωση, την εξέλιξη του ζωικού κεφαλαίου, την παραγωγή και το εμπόριο·

               γ)

               δεδομένα σχετικά με τα ποσά που πράγματι καταβλήθηκαν για την υλοποίηση των μέτρων του προγράμματος βάσει των κριτηρίων που έχουν καθοριστεί από την Ελλάδα, όπως ο αριθμός των επιλέξιμων παραγωγών, ο αριθμός ζώων που είναι επιλέξιμα για ενίσχυση, οι αντίστοιχες εκτάσεις ή ο αριθμός των σχετικών εκμεταλλεύσεων·

               δ)

               πληροφορίες σχετικά με τη χρηματοοικονομική εκτέλεση κάθε μέτρου που περιλαμβάνεται στο πρόγραμμα·

               ε)

               στατιστικά στοιχεία σχετικά με τους ελέγχους που πραγματοποιήθηκαν από τις αρμόδιες αρχές και τις κυρώσεις που ενδεχομένως επιβλήθηκαν·

               στ)

               τις παρατηρήσεις της Ελλάδας σχετικά με την εφαρμογή του προγράμματος.

               ζ)

               τα ετήσια δεδομένα σχετικά με τους δείκτες επιδόσεων που αναφέρονται στο άρθρο 29 του παρόντος κανονισμού.

         2.   Η έκθεση που αναφέρεται στην παράγραφο 1 υποβάλλεται στην Επιτροπή σύμφωνα με τον κανονισμό (ΕΚ) αριθ. 792/2009.
   Άρθρο 32
   Τροποποιήσεις του προγράμματος
   1.   Οι τροποποιήσεις του προγράμματος στήριξης που αναφέρονται στο κεφάλαιο ΙΙ του κανονισμού (ΕΕ) αριθ. 229/2013 υποβάλλονται προς έγκριση στην Επιτροπή και αιτιολογούνται δεόντως, ιδίως βάσει των εξής πληροφοριακών στοιχείων:

               α)

               των λόγων για τις ενδεχόμενες δυσχέρειες υλοποίησης που ανέκυψαν και δικαιολογούν την τροποποίηση του προγράμματος·

               β)

               των αναμενόμενων επιπτώσεων της τροποποίησης·

               γ)

               των επιπτώσεων στη χρηματοδότηση και στην εξακρίβωση των ανειλημμένων υποχρεώσεων.

         Πλην περιπτώσεων ανωτέρας βίας ή εξαιρετικών περιστάσεων, η Ελλάδα υποβάλλει προτάσεις για την τροποποίηση του προγράμματος μία φορά ανά ημερολογιακό έτος. Οι εν λόγω προτάσεις τροποποίησης περιέρχονται στην Επιτροπή το αργότερο την 1η Σεπτεμβρίου κάθε έτους.
   Εάν η Επιτροπή δεν εγείρει αντιρρήσεις, οι προτεινόμενες τροποποιήσεις, εφαρμόζονται από την 1η Ιανουαρίου του έτους που έπεται του έτους κοινοποίησής τους.
   Οι τροποποιήσεις αυτές είναι δυνατόν να τεθούν σε ισχύ νωρίτερα εάν η Επιτροπή ενημερώσει εγγράφως την Ελλάδα, πριν από την ημερομηνία που αναφέρεται στο τρίτο εδάφιο, ότι η τροποποίηση που κοινοποιήθηκε είναι σύμφωνη με τη νομοθεσία της Ενωσης.
   Εάν η τροποποίηση που κοινοποιήθηκε δεν συνάδει με τη νομοθεσία της Ενωσης, η Επιτροπή ενημερώνει την Ελλάδα, πριν από την ημερομηνία που αναφέρεται στο τρίτο εδάφιο, ότι η τροποποίηση δεν ισχύει μέχρις ότου υποβληθεί στην Επιτροπή τροποποίηση που να μπορεί να θεωρηθεί σύμφωνη με τη νομοθεσία.
   2.   Κατά παρέκκλιση από την παράγραφο 1, η Επιτροπή αξιολογεί χωριστά τις ακόλουθες τροποποιήσεις που προτείνει η Ελλάδα και αποφασίζει σχετικά με την έγκρισή τους, το αργότερο εντός τεσσάρων μηνών από την υποβολή τους, σύμφωνα με τη διαδικασία που αναφέρεται στο άρθρο 22 παράγραφος 2 του κανονισμού (ΕΕ) αριθ. 229/2013:

               α)

               εισαγωγή στο πρόγραμμα νέων ομάδων προϊόντων προς στήριξη στο πλαίσιο του ειδικού καθεστώτος εφοδιασμού ή νέων μέτρων για τη στήριξη της τοπικής γεωργικής παραγωγής·

               β)

               αύξηση του μοναδιαίου επιπέδου στήριξης που έχει ήδη εγκριθεί για κάθε υφιστάμενο μέτρο κατά περισσότερο από 50 % του ισχύοντος ποσού κατά τη στιγμή υποβολής της αίτησης τροποποίησης.

         Με την επιφύλαξη της διαδικασίας που καθορίζεται στην παράγραφο 1, η Ελλάδα μπορεί να υποβάλλει τις προτάσεις τροποποίησης που προβλέπονται στην παρούσα παράγραφο μία φορά ανά ημερολογιακό έτος. Οι προτάσεις τροποποίησης που αναφέρονται στην παρούσα παράγραφο περιέρχονται στην Επιτροπή το αργότερο την 31η Ιουλίου του έτους πριν από την εφαρμογή τους.
   Η εγκριθείσα τροποποίηση εφαρμόζεται από την 1η Ιανουαρίου του έτους που έπεται εκείνου της υποβολής της πρότασης τροποποίησης ή από την ημερομηνία που αναφέρεται ρητά στην απόφαση έγκρισης.
   3.   Η Ελλάδα δύναται να προβεί στις ακόλουθες τροποποιήσεις χωρίς να ακολουθήσει τη διαδικασία της παραγράφου 1, υπό την προϋπόθεση ότι οι τροποποιήσεις αυτές κοινοποιούνται στην Επιτροπή:

               α)

               όσον αφορά τα προβλεπόμενα ισοζύγια εφοδιασμού, τις αλλαγές μέχρι ποσοστού 20 % του επιπέδου των μεμονωμένων ενισχύσεων ή τις αλλαγές ποσοτήτων των προϊόντων που καλύπτονται από το ισοζύγιο εφοδιασμού και, συνεπώς, το συνολικό ποσό της χορηγούμενης ενίσχυσης για κάθε σειρά προϊόντων·

               β)

               όσον αφορά όλα τα μέτρα, τις προσαρμογές, εντός του ορίου του 20 %, της χρηματοδοτικής κατανομής για κάθε επιμέρους μέτρο, με την επιφύλαξη των ανώτατων ορίων που προβλέπονται στο άρθρο 18 του κανονισμού (ΕΕ) αριθ. 229/2013, με την προϋπόθεση ότι οι προσαρμογές αυτές κοινοποιούνται το αργότερο την 30ή Απριλίου του έτους που έπεται του ημερολογιακού έτους στο οποίο αναφέρεται η τροποποιημένη χρηματοδοτική κατανομή και

               γ)

               τις αλλαγές που οφείλονται σε τροποποιήσεις των κωδικών και των περιγραφών προϊόντων που αναφέρονται στον κανονισμό (ΕΟΚ) αριθ. 2658/87 του Συμβουλίου (11) και χρησιμοποιούνται για τον προσδιορισμό των προϊόντων που αποτελούν αντικείμενο ενίσχυσης, εφόσον οι εν λόγω τροποποιήσεις δεν συνεπάγονται αλλαγή των ίδιων των προϊόντων.

         4.   Οι τροποποιήσεις που αναφέρονται στην παράγραφο 3 δεν εφαρμόζονται πριν από την ημερομηνία κατά την οποία περιέρχονται στην Επιτροπή. Οι εν λόγω τροποποιήσεις διευκρινίζονται και αιτιολογούνται δεόντως και μπορούν να εφαρμοστούν μόνο μία φορά ετησίως, εκτός από τις ακόλουθες περιπτώσεις:

               α)

               περιπτώσεις ανωτέρας βίας ή εξαιρετικές περιστάσεις·

               β)

               τροποποίηση των ποσοτήτων των προϊόντων που υπάγονται στο καθεστώς εφοδιασμού,

               γ)

               αλλαγές που οφείλονται σε τροποποιήσεις των κωδικών και των περιγραφών προϊόντων που περιλαμβάνονται στον κανονισμό (ΕΟΚ) αριθ. 2658/87.

         5.   Για τους σκοπούς του παρόντος άρθρου, ισχύουν οι ακόλουθοι ορισμοί:
   α)   «μέτρο»: δέσμη καθεστώτων ενισχύσεων και δράσεων που απαιτούνται για την επίτευξη ενός ή περισσότερων στόχων του προγράμματος και συνιστούν γραμμή για την οποία καθορίζεται κονδύλιο χρηματοδότησης στον πίνακα χρηματοδότησης που αναφέρεται στο άρθρο 5 στοιχείο α) του κανονισμού (ΕΕ) αριθ. 229/2013·
   β)   «ομάδα προϊόντων»: όλα τα προϊόντα που έχουν κοινά τα δύο πρώτα ψηφία του κωδικού ΣΟ όπως προβλέπονται στον κανονισμό (ΕΟΚ) αριθ. 2658/87 του Συμβουλίου.
   6.   Οι κοινοποιήσεις που αναφέρονται στο παρόν άρθρο πραγματοποιούνται σύμφωνα με τον κανονισμό (ΕΚ) αριθ. 792/2009.
   Άρθρο 33
   Μείωση των προκαταβολών
   Με την επιφύλαξη των γενικών κανόνων περί δημοσιονομικής πειθαρχίας, όταν οι πληροφορίες τις οποίες οφείλει να διαβιβάζει η Ελλάδα στην Επιτροπή κατ’ εφαρμογή των άρθρων 30 και 31 είναι ελλιπείς ή δεν έχει τηρηθεί η προθεσμία διαβίβασής τους, η Επιτροπή μπορεί να προβεί σε μείωση των προκαταβολών κατά την ανάληψη των γεωργικών δαπανών, κατ’ αποκοπή και σε προσωρινή βάση.
   Άρθρο 34
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ενωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Φεβρουαρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 78 της 20.3.2013, σ. 41.

      (2)  Κανονισμός (ΕΚ) αριθ. 1405/2006 του Συμβουλίου, της 18ης Σεπτεμβρίου 2006, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 265 της 26.9.2006, σ. 1).

      (3)  Κανονισμός (ΕΚ) αριθ. 1914/2006 της Επιτροπής, της 20ής Δεκεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1405/2006 του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 365 της 21.12.2006, σ. 64).

      (4)  Κατ’ εξουσιοδότηση κανονισμός (ΕΕ) αριθ. 178/2014 της Επιτροπής, της 6ής Νοεμβρίου 2013 για τη θέσπιση κανόνων εφαρμογής του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (Βλέπε σελίδα 1 της παρούσας Επίσημης Εφημερίδας.).

      (5)  Κανονισμός (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (ΕΕ L 114 της 26.4.2008, σ. 3).

      (6)  Κανονισμός (ΕΚ) αριθ. 612/2009 της Επιτροπής, της 7ης Ιουλίου 2009, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (ΕΕ L 186 της 17.7.2009, σ. 1).

      (7)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).

      (8)  Κανονισμός (ΕΚ) αριθ. 1276/2008 της Επιτροπής, της 17ης Δεκεμβρίου 2008, σχετικά με την παρακολούθηση, μέσω φυσικών ελέγχων, των εξαγωγών γεωργικών προϊόντων για τα οποία χορηγούνται επιστροφές ή άλλα ποσά (ΕΕ L 339 της 18.12.2008, σ. 53).

      (9)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347της 20.12.2013, σ. 549).

      (10)  Κανονισμός (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (ΕΕ L 316 της 2.12.2009, σ. 65).

      (11)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1):

      ΠΑΡΑΡΤΗΜΑ I

         Ετήσιες μέγιστες ποσότητες μεταποιημένων προϊόντων που μπορούν να αποτελούν αντικείμενο εξαγωγών ή αποστολών από τα μικρά νησιά του Αιγαίου στο πλαίσιο παραδοσιακών εμπορικών ροών

                  [Ποσότητα σε χιλιόγραμμα (ή λίτρα*)]

                  Κωδικός ΣΟ

                  Προς την Ένωση

                  Προς τρίτες χώρες

      ΠΑΡΑΡΤΗΜΑ II

         Δείκτες επιδόσεων

                  Στόχος

                  :

                        Εξασφάλιση του εφοδιασμού των μικρών νησιών του Αιγαίου σε βασικά προϊόντα για κατανάλωση από τον άνθρωπο, για μεταποίηση ή για να χρησιμοποιηθούν ως γεωργικές εισροές:

                              Δείκτης 1

                              :

                              Επίπεδο κάλυψης (σε%) του ειδικού καθεστώτος εφοδιασμού, επί των συνολικών αναγκών εφοδιασμού των μικρών νησιών του Αιγαίου για ορισμένα προϊόντα ή ομάδες προϊόντων που περιλαμβάνονται στο προβλεπόμενο ισοζύγιο εφοδιασμού.

                  Στόχος

                  :

                        Εξασφάλιση δίκαιου επιπέδου τιμών για τα βασικά προϊόντα που προορίζονται για κατανάλωση από τον άνθρωπο ή για ζωοτροφές:

                              Δείκτης 2

                              :

                              Σύγκριση των τιμών καταναλωτή, στα μικρά νησιά του Αιγαίου, ορισμένων προϊόντων ή ομάδων προϊόντων που υπάγονται στο ειδικό καθεστώς εφοδιασμού με τις τιμές ομοειδών προϊόντων στην ηπειρωτική Ελλάδα.

                  Στόχος

                  :

                        Ενθάρρυνση της τοπικής παραγωγής γεωργικών προϊόντων με σκοπό τον αυτοεφοδιασμό των μικρών νησιών του Αιγαίου και τη διατήρηση/ανάπτυξη της παραγωγής προϊόντων με σκοπό την εξαγωγή:

                              Δείκτης 3

                              :

                              Επίπεδο κάλυψης (σε %) των τοπικών αναγκών σε ορισμένα σημαντικά προϊόντα που παράγονται σε τοπικό επίπεδο.

                  Στόχος

                  :

                        Διατήρηση/ανάπτυξη της τοπικής γεωργικής παραγωγής:

                              Δείκτης 4α

                              :

                              Εξέλιξη της χρησιμοποιούμενης γεωργικής έκτασης (ΧΓΕ) στα μικρά νησιά του Αιγαίου και στην ηπειρωτική Ελλάδα.

                              Δείκτης 4β

                              :

                              Εξέλιξη του ζωικού κεφαλαίου σε μονάδες ζωικού κεφαλαίου (ΜΖΚ) στα μικρά νησιά του Αιγαίου και στην ηπειρωτική Ελλάδα.

                              Δείκτης 4γ

                              :

                              Εξέλιξη των ποσοτήτων ορισμένων τοπικών γεωργικών προϊόντων στα μικρά νησιά του Αιγαίου.

                              Δείκτης 4δ

                              :

                              Εξέλιξη των ποσοτήτων ορισμένων προϊόντων που προέρχονται από τη μεταποίηση τοπικών προϊόντων στα μικρά νησιά του Αιγαίου.

                              Δείκτης 4ε

                              :

                              Εξέλιξη της απασχόλησης στον τομέα της γεωργίας στα μικρά νησιά του Αιγαίου και στην ηπειρωτική Ελλάδα.


title: Εκτελεστικός κανονισμός (ΕΕ) 2015/198 της Επιτροπής, της 6ης Φεβρουαρίου 2015 , για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση του Καναδά στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών  Κείμενο που παρουσιάζει ενδιαφέρον για τον ΕΟΧ

text:
                  10.2.2015

                  EL

                  Επίσημη Εφημερίδα της Ευρωπαϊκής Ένωσης

                  L 33/9

         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2015/198 ΤΗΣ ΕΠΙΤΡΟΠΗΣ
         της 6ης Φεβρουαρίου 2015
         για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση του Καναδά στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα προϊόντα πουλερικών σε σχέση με την υψηλής παθογονικότητας γρίπη των πτηνών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο, το άρθρο 8 σημείο 4 και το άρθρο 9 παράγραφος 4 στοιχείο γ),
         Έχοντας υπόψη την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (2), και ιδίως το άρθρο 23 παράγραφος 1, το άρθρο 24 παράγραφος 2 και το άρθρο 25 παράγραφος 2,
         Εκτιμώντας τα ακόλουθα:

                     (1)

                     Ο κανονισμός (ΕΚ) αριθ. 798/2008 (3) καθορίζει τις απαιτήσεις κτηνιατρικής πιστοποίησης για τις εισαγωγές στην Ένωση και τη διαμετακόμιση μέσω της Ένωσης, συμπεριλαμβανομένης της αποθήκευσης κατά τη διαμετακόμιση, πουλερικών και προϊόντων πουλερικών («βασικά προϊόντα»). Προβλέπει ότι στην Ένωση επιτρέπεται να εισάγονται ή να διαμετακομίζονται βασικά προϊόντα μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα στο μέρος 1 του παραρτήματος I.

                     (2)

                     Ο κανονισμός (ΕΚ) αριθ. 798/2008 καθορίζει επίσης τους όρους βάσει των οποίων αποφασίζεται εάν μια τρίτη χώρα, ένα έδαφος, μια ζώνη ή ένα διαμέρισμα πρέπει ή δεν πρέπει να θεωρείται ως απαλλαγμένη/ο από την υψηλής παθογονικότητας γρίπη των πτηνών (HPAI).

                     (3)

                     Ο Καναδάς απαριθμείται στο μέρος 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπονται, από ολόκληρο το έδαφός της, οι εισαγωγές στην Ένωση και η διαμετακόμιση μέσω αυτής βασικών προϊόντων.

                     (4)

                     Συμφωνία που έχει συναφθεί μεταξύ της Ένωσης και του Καναδά (4) προβλέπει την ταχεία αμοιβαία αναγνώριση των μέτρων περιφερειοποίησης σε περίπτωση εκδήλωσης εστιών μιας νόσου στην Ένωση ή στον Καναδά («συμφωνία»).

                     (5)

                     Στις 4 Δεκεμβρίου 2014 ο Καναδάς επιβεβαίωσε την παρουσία HPAI του υποτύπου H5N2 στο έδαφός του και δεν μπορεί πλέον να θεωρείται απαλλαγμένος από την εν λόγω νόσο. Οι κτηνιατρικές αρχές του Καναδά ανέστειλαν αμέσως την έκδοση κτηνιατρικών πιστοποιητικών για τα φορτία βασικών προϊόντων που προορίζονται για εξαγωγή στην Ένωση. Ο Καναδάς έχει επίσης εφαρμόσει πολιτική εξολόθρευσης των πτηνών για τον έλεγχο της HPAI και τον περιορισμό της εξάπλωσής της.

                     (6)

                     Ο Καναδάς υπέβαλε πληροφορίες σχετικά με την επιδημιολογική κατάσταση στο έδαφός του και με τα μέτρα που έλαβε για να προλάβει την περαιτέρω εξάπλωση της HPAI, που έχουν πλέον αξιολογηθεί από την Επιτροπή. Με βάση την αξιολόγηση αυτή, καθώς και τις υποχρεώσεις που ορίζονται στη συμφωνία και τις εγγυήσεις που παρέχονται από τον Καναδά, θα πρέπει να εξαχθεί το συμπέρασμα ότι η εφαρμογή περιορισμών για την εισαγωγή βασικών εμπορευμάτων στην Ένωση μόνο στην περιοχή που έχει προσβληθεί από την HPAI, η οποία έχει τεθεί υπό περιορισμό από τις κτηνιατρικές αρχές του Καναδά λόγω των εστιών που εκδηλώθηκαν πρόσφατα, θα πρέπει να αρκεί για την κάλυψη των κινδύνων που απορρέουν από την εισαγωγή των βασικών εμπορευμάτων στην Ένωση.

                     (7)

                     Επομένως, πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 798/2008.

                     (8)

                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

            Άρθρο 1
            Το παράρτημα I μέρος 1 του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.

            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Φεβρουαρίου 2015.

                  Για την Επιτροπή

                  Ο Πρόεδρος

               Jean-Claude JUNCKER

            (1)  ΕΕ L 18 της 23.1.2003, σ. 11.

            (2)  ΕΕ L 343 της 22.12.2009, σ. 74.

            (3)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).

            (4)  Συμφωνία μεταξύ της Ευρωπαϊκής Κοινότητας και της κυβέρνησης του Καναδά περί υγειονομικών μέτρων προστασίας της δημόσιας υγείας και της υγείας των ζώων που εφαρμόζονται στο εμπόριο ζώντων ζώων και ζωικών προϊόντων, όπως εγκρίθηκε εκ μέρους της Κοινότητας με την απόφαση 1999/201/ΕΚ του Συμβουλίου (ΕΕ L 71 της 18.3.1999, σ. 3).

            ΠΑΡΑΡΤΗΜΑ
            Στο μέρος 1 του παραρτήματος I του κανονισμού (ΕΚ) αριθ. 798/2008 η καταχώριση για τον Καναδά αντικαθίσταται από το ακόλουθο κείμενο:

                           Κωδικός ISO και ονομασία της τρίτης χώρας ή εδάφους

                           Κωδικός της τρίτης χώρας, εδάφους, ζώνης ή διαμερίσματος

                           Περιγραφή της τρίτης χώρας, εδάφους, ζώνης ή διαμερίσματος

                           Κτηνιατρικό πιστοποιητικό

                           Ειδικοί όροι

                           Ειδικοί όροι

                           Καθεστώς επιτήρησης της γρίπης των πτηνών

                           Καθεστώς εμβολιασμού κατά της γρίπης των πτηνών

                           Καθεστώς ελέγχου της σαλμονέλας (7)

                           Υπόδειγμα(-τα)

                           Συμπληρωματικές εγγυήσεις

                           Ημερομηνία λήξης (1)

                           Ημερομηνία έναρξης (2)

                           1

                           2

                           3

                           4

                           5

                           6

                           6A

                           6 B

                           7

                           8

                           9

                           «CA — Καναδάς

                           CA-0

                           Ολόκληρη η χώρα

                           SPF

                           EP, E

                           S4

                           CA-1

                           Ολόκληρη η χώρα του Καναδά εξαιρουμένης της περιοχής CA-2

                           BPR, BPP, DOC, DOR, HEP, HER, SRA, SRP

                           N

                           Α

                           S1, ST1

                           WGM

                           VIII

                           POU, RAT

                           N

                           CA-2

                           Η περιοχή του Καναδά που περιγράφεται ως “ζώνη πρωτεύοντος ελέγχου” και ορίζεται:

                                       —

                                       δυτικά, από τον Ειρηνικό Ωκεανό·

                                       —

                                       νότια, από το σύνορο με τις Ηνωμένες Πολιτείες της Αμερικής·

                                       —

                                       βόρεια, από τον αυτοκινητόδρομο 16·

                                       —

                                       ανατολικά, από το σύνορο μεταξύ των επαρχιών British Columbia και Alberta.

                           WGM

                           VIII

                           P2

                           4.12.2014»

                           POU, RAT

                           N
                           P2


title: Εκτελεστικός κανονισμός (EE) αριθ. 113/2012 του Συμβουλίου, της 10ης Φεβρουαρίου 2012 , για την εφαρμογή του κανονισμού (ΕΚ) αριθ. 560/2005 για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού

text:
               11.2.2012

               EL

               Επίσημη Εφημερίδα της Ευρωπαϊκής Ένωσης

               L 38/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 113/2012 ΤΟΥ ΣΥΜΒΟΥΛΊΟΥ
   της 10ης Φεβρουαρίου 2012
   για την εφαρμογή του κανονισμού (ΕΚ) αριθ. 560/2005 για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη τον κανονισμό (ΕΚ) αριθ. 560/2005 του Συμβουλίου, της 12ης Απριλίου 2005, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού (1), και ιδίως το άρθρο 11α παράγραφος 2,
   Εκτιμώντας τα ακόλουθα:

               (1)

               Στις 12 Απριλίου 2005, το Συμβούλιο εξέδωσε τον κανονισμό (ΕΚ) αριθ. 560/2005.

               (2)

               Λόγω των εξελίξεων στην Ακτή Ελεφαντοστού, θα πρέπει να τροποποιηθεί ο κατάλογος των φυσικών και νομικών προσώπων, οντοτήτων ή οργανισμών που υπόκεινται σε περιοριστικά μέτρα, ο οποίος περιλαμβάνεται στο παράρτημα ΙΑ του κανονισμού (ΕΚ) αριθ. 560/2005,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα φυσικά πρόσωπα που περιλαμβάνονται στο παράρτημα του παρόντος κανονισμού διαγράφονται από τον κατάλογο που παρατίθεται στο παράρτημα ΙΑ του κανονισμού (ΕΚ) αριθ. 560/2005.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Φεβρουαρίου 2012.

            Για το Συμβούλιο

            H Πρόεδρος

         C. ANTORINI

      (1)  ΕΕ L 95 της 14.4.2005, σ. 1.

      ΠΑΡΑΡΤΗΜΑ

         Φυσικά πρόσωπα που αναφέρονται στο άρθρο 1

                  1

                  κος Frank Anderson Kouassi

                  2

                  κος Yanon Yapo

                  3

                  κος Benjamin Yapo Atsé

                  4

                  κος Blaise N’Goua Abi

                  5

                  κ. Anne Jacqueline Lohoués Oble

                  6

                  κ. Angèle Gnonsoa

                  7

                  κ. Danièle Boni Claverie

                  8

                  κος Ettien Amoikon

                  9

                  κος Kata Kéké Joseph

                  10

                  κος Touré Amara

                  11

                  κ. Anne Gnahouret Tatret

                  12

                  κος Thomas N’Guessan Yao

                  13

                  κ. Odette Lago Daléba Loan

                  14

                  κος Georges Armand Alexis Ouégnin

                  15

                  κος Rafaël Dogo Djéréké

                  16

                  κ. Marie Odette Lorougnon Souhonon

                  17

                  κος Felix Nanihio

                  18

                  κος Lahoua Souanga Etienne

                  19

                  κος Jean Baptiste Akrou

                  20

                  κος Lambert Kessé Feh

                  21

                  Togba Norbert

                  22

                  Kone Doféré

                  23

                  Hanny Tchélé Brigitte

                  24

                  Jacques Zady

                  25

                  Ali Keita

                  26

                  Blon Siki Blaise

                  27

                  Moustapha Aziz

                  28

                  Gnamien Yao

                  29

                  Ghislain N’Gbechi

                  30

                  Deby Dally Balawourou